|  |
| --- |
|  **REPUBLIKA HRVATSKA** |
| **ISTARSKA ŽUPANIJA** |
|  **GRAD POREČ - PARENZO** **CITTÀ DI POREČ - PARENZO****Gradonačelnik** |
| **KLASA: 024-01/25-01/83** |  |
| **URBROJ : 2163-6-09/01-25-2** |  |
| **Poreč-Parenzo, 19. veljače 2025.** |  |

Na temelju članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24), na prijedlog Upravnog odjela za društvene djelatnosti KLASA: 550-01/25-01/20 URBROJ: 2163-6-21/05-25-2 od 17. veljače 2025. Gradonačelnik Grada Poreča-Parenzo je, 19. veljače 2025. godine, donio sljedeći

**ZAKLJUČAK**

 1. Utvrđuje se prijedlog Odluke o davanju prethodne suglasnosti na prijedlog Statuta Dnevnog centra za rehabilitaciju Veruda – Pula, Centro Diurno di Riabilitazione Veruda – Pola u predloženom tekstu te dostavlja Gradskom vijeću na razmatranje i donošenje.

 2. Na sjednici Gradskog vijeća Grada Poreča-Parenzo, sva potrebna tumačenja uz predloženu Odluku, dat će Tihana Mikulčić – pročelnica Upravnog odjela za društvene djelatnosti, p.o.

 **GRADONAČELNIK**

 **Loris Peršurić**

**PRILOZI:**

1. Prijedlog Odluke
2. Prijedlog Statuta
3. Odluka Upravnog vijeća

**DOSTAVITI:**

1. Gradsko vijeće, ovdje,
2. Upravni odjel za društvene djelatnosti, ovdje, (KLASA:550-01/25-01/20)
3. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
|  **GRAD POREČ-PARENZO** **CITTÀ DI POREČ-PARENZO** |
| **Gradsko vijeće** |
|  |

**KLASA:**

**URBROJ:**

**Poreč-Parenzo**,

 Na temelju članka 54. stavka 1. Zakona o ustanovama („Narodne novine“, broj 76/93, 29/97, 47/99, 35/08, 127/19 i 151/22), članka 211. stavka 2. Zakona o socijalnoj skrbi („Narodne novine“, broj 18/22, 46/22, 119/22, 71/23 i 156/23) i članka 41. Statuta Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24) Gradsko vijeće Grada Poreča-Parenzo, na sjednici održanoj ........2025. godine donijelo je

**ODLUKU**

**o davanju prethodne suglasnosti na prijedlog Stauta Dnevnog centra za rehabilitaciju Veruda – Pula, Centro Diurno di Riabilitazione Veruda – Pola**

**Članak 1.**

 Daje se prethodna suglasnost naprijedlog Statuta Dnevnog centra za rehabilitaciju Veruda – Pula, Centro Diurno di Riabilitazione Veruda – Pola, donesenog na sjednici Upravnog vijeća Centra održanoj 13. veljače 2025. godine, u tekstu koji je sastavni dio ove Odluke.

**Članak 2.**

Ova Odluka stupa na snagu osmog dana od dana objave u „Službenom glasniku Grada Poreča-Parenzo“.

 **PREDSJEDNIK**

 **GRADSKOG VIJEĆA**

 **Zoran Rabar**

**DOSTAVITI:**

1. Dnevni centar za rehabilitaciju Veruda – Pula, Centro Diurno di Riabilitazione Veruda – Pola, Vidikovac 7, 52100, Pula
2. Upravni odjel za društvene djelatnosti, ovdje
3. Pismohrana, ovdje

Na temelju članka **211. Zakona o socijalnoj skrbi** (Narodne novine broj: 18/12, 46/22, 119/22 71/23, 156/23) i članka **54. Zakona o ustanovama** (Narodne novine broj: 76/93, 29/97,47/99,35/08, 127/19, 151/22), slijedom ovlasti iz članka **23. Statuta** Dnevnog centra za rehabilitaciju Veruda - Pula, Centro diurno di riabilitazione Veruda – Pola, Upravno vijeće Centra, uz prethodnu suglasnost Osnivača Centra, na 7. sjednici održanoj elektroničkim putem dana 13. veljače 2025.g. donijelo je

**STATUT**

**DNEVNOG CENTRA ZA REHABILITACIJU VERUDA – PULA**

**CENTRO DIURNO DI RIABILITAZIONE VERUDA – POLA**

**I. OPĆE ODREDBE**

**Članak 1.**

(1) Ovim Statutom uređuje se naziv i sjedište Dnevnog centra za rehabilitaciju Veruda – Pula, Centro Diurno di Riabilitazione Veruda - Pola ( u daljnjem tekstu: Centar); pravni položaj i imovina Centra; zastupanje i predstavljanje; njegova djelatnost i unutarnji ustroj; tijela Centra i njihove ovlasti; financijsko poslovanje Centra; opći akti; poslovna i profesionalna tajna; nadzor nad radom Centra, te druga pitanja od značaja za rad Centra.

(2) Izrazi koji se koriste u ovom Statutu i propisima koji se donose na temelju njega, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

 **Članak 2.**

(1) Osnivači Centra su jedinice lokalne samouprave u Istarskoj županiji i to Gradovi: Buje-Buie, Buzet, Labin, Novigrad-Cittanova, Pazin, Poreč-Parenzo, Pula-Pola, Rovinj-Rovigno, Umag-Umago i Vodnjan - Dignano, te Općine: Medulin i Vrsar-Orsera."

(2) Osnivači Centra su njegovi vlasnici.

(3) Centar posluje kao pravni slijednik Boravka za djecu i mladež sa cerebralnom paralizom, kasnije Dom za djecu, mladež i odrasle osobe s cerebralnom paralizom i drugim posebnim potrebama Pula.

**II. NAZIV, SJEDIŠTE, PEČAT**

**Članak 3.**

(1) Centar obavlja djelatnost i sudjeluje u pravnom prometu pod nazivom na hrvatskom i talijanskom jeziku, a u poslovanju može koristiti i skraćeni naziv.

(2) Naziv Centra na hrvatskom jeziku je: Dnevni centar za rehabilitaciju Veruda - Pula.

Skraćeni naziv je: Dnevni centar Veruda - Pula.

(3) Naziv Centra na talijanskom jeziku je: Centro Diurno di Riabilitazione Veruda - Pola.

Skraćeni naziv je: Centro Diurno Veruda - Pola.

(4) Naziv Centra ispisan je na ploči koja je istaknuta na zgradi sjedišta Centra i na svim objektima u kojima se obavlja djelatnost Centra.

**Članak 4.**

(1) Sjedište Centra je u Puli, na adresi Vidikovac 7.

(2) Centar obavlja svoju djelatnost u sjedištu, dislociranim jedinicama u Puli na adresama: Budicinova 23, Tomasinijeva 19, Širolina 1, Gundulićeva 27 i u dislociranoj jedinici u Poreču, na adresi: M. Gioseffi 2, Poreč.

(3) Odluku o promjeni naziva i sjedišta Centra donose Osnivači.

(4) Sve promjene naziva i sjedišta upisuju se u sudski registar.

**Članak 5.**

(1) Centar ima pečat koji se koristi u pravnom prometu.

(2) Pečat je okruglog oblika, promjera 38 mm, na kojem je kružno upisan puni naziv Centra na hrvatskom i talijanskom jeziku.

(3) Centar ima jedan štambilj koji je pravokutnog oblika, na kojem je upisan skraćeni naziv Centra, a koji sadrži mjesto za upis datuma primitka pismena.

(4) O broju pečata i štambilja, njihovom načinu korištenja i čuvanja, zamjeni, osobi odgovornoj za njihovo čuvanje, odlučuje ravnatelj.

(5) U pravnom prometu Centar može koristiti logotip čiji izgled na prijedlog ravnatelja određuje Upravno vijeće.

**III. PRAVNI POLOŽAJ**

**Članak 6.**

(1) Centar je pravna osoba upisana u sudski registar nadležnog suda.

(2) Centar je upisan i u registar pravnih osoba koje obavljaju djelatnost socijalne skrbi koji vodi nadležno ministarstvo.

**Članak 7.**

(1) Centar u obavljanju djelatnosti za koju je osnovan posluje samostalno, u skladu s pozitivnim propisima, ovim Statutom i drugim općim aktima Centra, te pravilima struke.

(2) Centar može u pravnom prometu stjecati prava i obveze, vlasništvo pokretnina i nekretnina, biti stranka u postupku pred upravnim tijelima i sudovima.

(3) Za obveze preuzete u pravnom prometu, Centar odgovara neograničeno cijelom svojom imovinom.

(4) Uz Centar za preuzete obveze Osnivači odgovaraju neograničeno i solidarno.

**IV. ZASTUPANJE I PREDSTAVLJANJE**

**Članak 8.**

(1) Centar zastupa i predstavlja ravnatelj.

(2) Ravnatelj organizira i vodi poslovanje i stručni rad Centra.

(3) Ravnatelj pravne radnje poduzima za račun i u ime Centra.

(4) Ravnatelj Centra je ovlašten u ime i za račun Centra samostalno sklapati ugovore u pravnom prometu i raspolagati imovinom Centra čija pojedinačna vrijednost ne prelazi 10.000,00 eura bez PDV-a, a za iznos preko te vrijednosti odluku donosi Upravno vijeće, odnosno Osnivači.

**Članak 9.**

(1) Ravnatelj je obvezan polugodišnje i godišnje podnijeti Upravnom vijeću izvješće o stručnom radu i poslovanju Centra.

(2) Ravnatelj može izvješće iz st. 1. po vlastitoj inicijativi podnijeti i češće, kada ocijeni da bi uvjeti poslovanja mogli dovesti do bitnih odstupanja u ostvarivanju programa rada i poslovanja Centra.

**Članak 10.**

(1) Ravnatelj može dati punomoć drugoj osobi da u njegovo ime zastupa Centar u pravnom prometu.

Punomoć može dati samo u granicama ovlasti koje on ima.

(2) Punomoć mora biti pismena, uz naznaku vremena na koje se daje i poslova koje je punomoćnik ovlašten izvršiti.

(3) Ravnatelj uvijek može opozvati punomoć i prije isteka vremena na koje je ona dana u slučaju da smatra da punomoćnik ne obavlja poslove za koje je ovlašten zakonito ili u interesu Centra.

**Članak 11.**

Ravnatelja u slučaju kraće odsutnosti (korištenje godišnjeg odmora, kraće bolovanje i

sl.), bez davanja punomoći, zamjenjuje osoba koju on odredi iz redova stručnih radnika Centra, a koja obavlja samo poslove koji se ne mogu odlagati.

**Članak 12.**

Ravnatelj ne može bez posebne ovlasti Upravnog vijeća nastupati kao druga ugovorna strana i s Centrom sklapati ugovore u svoje ime i svoj račun, u svoje ime a za račun drugih osoba ili u ime i za račun drugih osoba.

**V. DJELATNOST CENTRA**

**Članak 13.**

(1) Djelatnost Centra ostvaruje se pružanjem usluga:

**1. Savjetovanja** koja uključuje stručnu pomoć korisniku da jasnije sagleda vlastitu životnu situaciju, poticanje na promjenu u skladu s vlastitim mogućnostima i potrebama s ciljem osnaživanja za samostalno rješavanje problema, stvaranja uvjeta za očuvanje i razvoj osobnih mogućnosti te odgovornog odnosa pojedinca prema samom sebi, obitelji i društvu;

2. **stručne procjene** koja uključuje postupke utvrđivanja potreba, interesa i preostalih sposobnosti korisnika radi davanja mišljenja o potrebi pružanja usluga, te primjerenoj vrsti, trajanju i učestalosti potrebne usluge;

3. **rane razvojne podrške za djecu rane i predškolske dobi do navršene 7. godine života u Centru i u obitelji korisnika**: poticanje kognitivnog, vizualnog, auditivnog, socio-emocionalnog razvoja, stimulaciju vida i sluha, poticanje vještina fine motorike, poticanje komunikacije i interakcije, poticanje jezično-govornih vještina, osnaživanje roditelja za provođenje specifičnih stimulacija s djetetom;

4. **odgoja i obrazovanja za djecu rane i predškolske dobi s teškoćama u razvoju:** provođenje programa njege, obrazovanja, odgoja, zdravstvene zaštite, prehrane i socijalne skrbi prilagođene razvojnim potrebama djece i njihovim teškoćama u razvoju;

5. **poludnevnog boravka za djecu i mladež od 7. do 21. godine života s motoričkim i utjecajnim teškoćama:** zadovoljavanje životnih potreba korisnika pružanjem usluga prehrane, održavanja osobne higijene, brige o zdravlju, čuvanja, odgoja, obrazovanja, njege, radnih aktivnosti, psihosocijalne rehabilitacije, organiziranja slobodnog vremena, organiziranog prijevoza, ovisno o utvrđenim potrebama i izboru korisnika;

6. **poludnevnog boravka za odrasle osobe starije od 21 godine života s tjelesnim oštećenjem:** zadovoljavanje životnih potreba korisnika pružanjem usluga prehrane, održavanja osobne higijene, brige o zdravlju, čuvanja, njege, radnih aktivnosti, psihosocijalne rehabilitacije, organiziranja slobodnog vremena, organiziranog prijevoza, ovisno o utvrđenim potrebama i izboru korisnika;

7. **individualne psihosocijalne podrške u Centru za djecu školske dobi od 7. do 21. godine života uključenu u redovne osnovne i srednje škole:** odgoj i edukacijska rehabilitacija, socijalna rehabilitacija, logopedska terapija, psihološka podrška, timska procjena;

8. **grupne psihosocijalne podrške u Centru za djecu školske dobi od 7. do 21. godine života uključenu u redovne osnovne i srednje škole:** odgoj i edukacijska rehabilitacija, socijalna rehabilitacija, logopedska terapija, psihološka podrška, timska procjena;

9. **pomoći pri uključivanju u programe odgoja i obrazovanja redovnog sustava (integracija)**: stručna podrška odgajateljima, učiteljima i nastavnicima u prilagodbi odgojnih i nastavnih sadržaja korisniku – djetetu s tjelesnim ili intelektualnim oštećenjem kako bi mu na najbolji mogući način približili gradivo radi stjecanja potrebnih znanja i vještina, pri čemu opseg usluge proizlazi iz trajanja i učestalosti stručne potpore;

10. **medicinske re/habilitacije:** procjena, utvrđivanje funkcionalnog statusa, planiranje, intervenciju i evaluaciju, manualnu terapiju, terapijske vježbe, primjena fizikalnih agensa, mehaničke procedure, funkcionalni trening, opskrba pomoćnim sredstvima i pomagalima, upute i savjete u svezi s pacijentom, vođenje dokumentacije, te koordinacija i komunikacija s korisnikom, po potrebi s njegovom obitelji odnosno skrbnikom. Intervencija može također biti usmjerena na prevenciju oštećenja, funkcionalnih ograničenja, nesposobnosti i ozljeda uključujući unapređenje i održavanje zdravlja.

(2) Pored navedenih, Centar može obavljati i druge djelatnosti, ako se one u manjem opsegu ili uobičajeno obavljaju uz registriranu djelatnost kao što su primjerice: izrada ručnih radova, ukrasnih i primjenjivih predmeta te prodaja istih, organiziranje i provođenje raznih oblika izobrazbe (edukacije, stručni seminari, radionice i sl.), organizacija prijevoza korisnika i sl.

**Članak 14.**

(1) Djelatnost Centra upisuje se u sudski registar.

(2) Centar može promijeniti djelatnost Odlukom Osnivača.

(3) Svaka promjena djelatnosti upisuje se u sudski registar.

**VI. UNUTARNJI USTROJ**

**Članak 15.**

Ustroj, način rada i radna mjesta u Centru pobliže se uređuju općim aktom o unutarnjem ustrojstvu i sistematizaciji radnih mjesta.

**Članak 16.**

(1) Centar može uz suglasnost većine Osnivača osnovati jednu ili više podružnica.

(2) Osnivanje podružnica upisuje se u sudski registar.

(3) Podružnica nije pravna osoba, te sva prava i obveze stječe za račun i u ime Centra.

(4) Podružnica obavlja djelatnost u okviru djelatnosti Centra.

**Članak 17.**

(1) Podružnicu Centra vodi voditelj podružnice.

(2) Voditelja podružnice imenuje ravnatelj Centra uz suglasnost Upravnog vijeća između zaposlenih radnika Centra na mandat od četiri godine.

(3) Osobi koja je imenovana za voditelja podružnice prava i obveze iz radnog odnosa miruju do isteka mandata.

(4) Za voditelja podružnice može biti imenovana osoba koja ispunjava zakonom propisane uvjete za ravnatelja Centra.

(5) Osoba koja je imenovana za voditelja podružnice nakon prestanka mandata ima pravo povratka na prijašnje poslove, a do povratka na prijašnje poslove mijenja je osoba s kojom se radni odnos zasniva na određeno vrijeme.

**Članak 18.**

(1) Voditelj podružnice obavlja slijedeće poslove:

* predstavlja podružnicu prema korisnicima usluga /zakonskim zastupnicima,
* organizira rad i skrbi o provođenju programa Centra,
* daje ravnatelju Centra mišljenje i prijedloge o pojedinim pitanjima rada podružnice,
* prikuplja potrebne podatke i vodi statistiku podružnice koju prosljeđuje ravnatelju,
* obavezno sudjeluje u radu Stručnog vijeća Centra,
* prati rad stručnih radnika podružnice i predlaže ravnatelju ocjenu njihove stručne uspješnosti,
* stara se o poslovnom prostoru i opremi podružnice te tekućim troškovima,
* stara se o ugledu Centra,
* potpisuje potvrde i obavijesti prema potrebama korisnika podružnice,

(2) Predstojnik nije ovlašten potpisivati dokumente kojima bi Centru nametnuo bilo koju vrstu obveza.

**Članak 19.**

(1) Voditelj podružnice može biti razriješen i prije isteka mandata na koji je izabran pod uvjetima određenim za razrješenje ravnatelja.

(2) Voditelja podružnice razrješava ravnatelj u slučaju da ocijeni da voditelj podružnice ne obavlja povjerene poslove u skladu s zakonom.

(3) Odluka o razrješenju mora biti obrazložena.

**VII. TIJELA CENTRA I DJELOKRUG RADA**

**1. Upravno vijeće**

**Članak 20.**

(1) Centrom upravlja Upravno vijeće koje ima pet članova i to: tri predstavnika Osnivača, jedan predstavnik radnika zaposlen u Centru i jedan predstavnik korisnika usluga (ili njegov zakonski zastupnik).

(2) Članovi Upravnog vijeća predstavnici Osnivača moraju imati najmanje završen specijalistički diplomski stručni ili diplomski sveučilišni studij odnosno integrirani preddiplomski i diplomski sveučilišni studij.

(3) Predstavnika radnika zaposlenih u Centru biraju radnici na slobodnim i neposrednim

izborima tajnim glasovanjem, a izabranim se predstavnikom smatra onaj radnik koji dobije najviše glasova prisutnih zaposlenih radnika.

(4) Predstavnika korisnika predlažu korisnici Centra na skupu korisnika, a izabranom se

smatra osoba koja je dobila javnim glasanjem većinu glasova prisutnih korisnika ili zakonskih zastupnika.

(5) Članove Upravnog vijeća; predstavnike Osnivača i korisnika, imenuje Osnivač u kojem

je sjedište Centra, a po prethodno dobivenoj suglasnosti većine Osnivača.

**Članak 21.**

(1) Mandat članova Upravnog vijeća traje četiri godine.

(2) Upravno vijeće na prvoj osnivačkoj sjednici bira većinom glasova predsjednika i zamjenika predsjednika između predstavnika Osnivača.

(3) Članovi vijeća imaju pravo na naknadu za svoj rad, ako je Osnivač za tu namjenu osigurao sredstva.

(4) Upravno vijeće dužno je 90 dana prije isteka mandata obavijestiti Osnivača o isteku mandata člana Upravnog vijeća.

**Članak 22.**

(1) Upravno vijeće upravlja Centrom na sjednicama.

(2) Sjednice saziva i njima rukovodi predsjednik ili u njegovoj odsutnosti zamjenik.

(3) Sjednice se sazivaju prema ukazanoj potrebi, na zahtjev ravnatelja, većine članova Upravnog vijeća, ili po zahtjevu 30% korisnika usluga, odnosno njihovih zakonskih zastupnika.

(4) Sjednice se moraju održati najmanje jednom u tri mjeseca.

(5) Sjednica se može održati ako je prisutno barem tri člana.

(6) Vijeće donosi odluke većinom glasova ukupnog broja članova.

(7) O radu Upravnog vijeća vodi se zapisnik.

(8) Način rada Upravnog vijeća uređuje se Poslovnikom o radu Upravnog vijeća.

**Članak 23.**

Djelokrug rada Upravnog vijeća:

* donosi Statut, pravilnik o radu i pravilnik o unutarnjem ustrojstvu i sistematizaciji radnih mjesta, uz prethodnu suglasnost Osnivača
* donosi druge opće akte u skladu sa ovim Statutom i Zakonom
* donosi godišnji program rada i plan razvoja Centra te nadzire njegovo izvršavanje,
* raspravlja i odlučuje o izvješćima Ravnatelja
* usvaja prijedlog financijskog plana na prijedlog ravnatelja/ice koji stupa na snagu danom donošenja proračuna Grada Pule od strane predstavničkog tijela
* usvaja konačni financijski plan ako je različit od dostavljenog prijedloga financijskog plana nadležnom upravnom tijelu Grada Pule
* usvaja polugodišnji i godišnji izvještaj o izvršenju financijskog plana na prijedlog ravnatelja/ice
* usvaja godišnje financijske izvještaje na prijedlog ravnatelja/ice
* donosi Odluku o raspodjeli rezultata koja zahtjeva izmjene i dopune financijskog plana
* predlaže Osnivaču promjenu djelatnosti, naziva i sjedišta,
* donosi odluku o logotipu koji će Centar koristiti u pravnom prometu,
* odlučuje o osnivanju podružnica po pribavljenoj suglasnosti većine Osnivača,
* odlučuje o stručnim pitanja rada Centra,
* odlučuje o pravima radnika Centra kao drugostupanjsko tijelo,
* odlučuje o raspolaganju imovinom Centra čija je pojedinačna vrijednost veća od 10.000,00 eura bez PDV-a, a do 66.360,00 eura bez PDV-a,
* donosi odluku o cijenama usluga koje pruža Centar
* analizira stručni rad Centra te predlaže poboljšanja,
* raspisuje javni natječaj za ravnatelja,
* imenuje i razrješava ravnatelja,
* daje ravnatelju mišljenje i prijedloge u vezi organizacije rada i uvjeta za razvitak djelatnosti,
* predlaže osnivaču statusne promjene Centra,
* u slučaju duže spriječenosti ravnatelja u obavljanju dužnosti, imenuje zamjenika ravnatelja iz redova radnika Centra, a na prijedlog ravnatelja,
* obavlja i druge poslove određene zakonom, aktom o osnivanju i ovim Statutom,
* odlučuje o osnivanju radnih tijela ili angažiranju stručne osobe radi pribavljanja mišljenja o pitanjima vezanim za stručni rad Centra, kao i za poslovanje uopće.

**Članak 24.**

(1) Predsjednik upravnog vijeća ili član upravnog vijeća Centra može biti razriješen i prije

isteka mandata:

1. na osobni zahtjev

2. ako bez opravdanoga razloga ne obavlja poslove predsjednika ili člana upravnog vijeća utvrđene zakonom, aktom o osnivanju i statutom Centra

3. ako svojim nesavjesnim ili nepravilnim radom prouzroči Centru veću štetu ili veće smetnje u njegovu radu

4. prestankom rada Centra

5. ako razrješenje zatraži 30% korisnika usluga, odnosno njihovih zakonskih zastupnika

6. ako razrješenje zatraži većina ukupnog broja zaposlenih radnika Centra

7. zbog drugih opravdanih razloga

(2) O razrješenju člana Upravnog vijeća odlučuje tijelo koje ga je imenovalo.

(3) Odlukom o razrješenju imenuje se novi član na isti način na koji je izvršen izbor, a njegov mandat traje do isteka mandata razriješenog člana.

**2. Ravnatelj**

**Članak 25.**

(1) Voditelj Centra je ravnatelj.

(2) Mandat ravnatelja traje četiri godine, a ista osoba može biti ponovo imenovana.

(3) Javni natječaj za ravnatelja raspisuje i imenovanje vrši Upravno vijeće.

(4) Javni natječaj se objavljuje u Narodnim novinama, na Zavodu za zapošljavanje i na web stranicama Centra.

(5) U natječaju se objavljuju uvjeti koje mora ispunjavati kandidat, vrijeme na koje se imenuje, rok za prijave, te rok u kojem će kandidati biti obaviješteni o izboru.

(6) Rok za prijavu kandidata ne može biti kraći od 8 dana od dana objave natječaja, a rok za dostavu obavijesti o izboru ne može biti dulji od 45 dana od isteka roka za podnošenje prijave.

**Članak 26.**

(1) Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati sve propisane uvjete.

(2) Upravno vijeće može pozvati kandidate koji udovoljavaju uvjetima natječaja na predstavljanje.

(3) O načinu i vremenu predstavljanja Upravno vijeće donosi odluku.

(4) Osoba koja je podnijela prijavu na natječaj ima pravo uvida u natječajnu dokumentaciju, a u roku od 15 dana od dana primitka obavijesti o izboru kandidata, ako smatra da su joj prava povrijeđena, ima pravo zatražiti sudsku zaštitu.

(5) Osoba koja nije izabrana tužbom može pobijati odluku o izboru ravnatelja zbog bitne

povrede postupka ili zbog toga što izabrani kandidat ne ispunjava uvjete koji su objavljeni u natječaju.

**Članak 27.**

(1) Za ravnatelja može biti imenovana osoba koja je hrvatski državljanin i ispunjava uvjete iz Zakona o socijalnoj skrbi u pogledu stručne osposobljenosti, godina radnog staža u propisanom akademskom zvanju i akademskom stupnju i za koju ne postoje zakonske zabrane.

(2) Ako se na raspisani natječaj nitko ne prijavi ili nitko od prijavljenih kandidata ne bude izabran, do imenovanja ravnatelja na temelju natječaja imenovati će se vršitelj dužnosti ravnatelja, najduže do godinu dana.

(3) Osoba imenovana za vršitelja dužnosti ravnatelja mora ispunjavati zakonom propisane uvjete za ravnatelja.

**Članak 28.**

(1) Osoba imenovana za ravnatelja Centra sklapa s Upravnim vijećem ugovor o radu s punim radnim vremenom, na vrijeme od četiri godine.

(2) Ako je za ravnatelja Centra imenovana osoba koja je u Centru imala ugovor o radu na neodređeno vrijeme za druge poslove, prava i obaveze imenovanog ravnatelja na tim poslovima će na njegov zahtjev mirovati najdulje do isteka mandata.

(3) Osobu imenovanu za ravnatelja, do povratka na poslove koje je prethodno radila, zamjenjuje osoba s kojom se sklapa ugovor o radu na određeno vrijeme.

(4) Osobi koja je imenovana za ravnatelja Centra istekom mandata, ako ne bude ponovno imenovana ravnateljem, Centar je dužan ponuditi sklapanje ugovora o radu za poslove za koje ispunjava uvjete.

**Članak 29.**

(1) Ravnatelj ima sva ovlaštenja u okviru registrirane djelatnosti, u skladu s pozitivnim propisima i ovim Statutom.

(2) Ravnatelj osobito obavlja slijedeće poslove:

* predlaže prijedlog financijskog plana,
* nalaže izvršavanje financijskog plana,
* predlaže prijedlog polugodišnjeg i godišnjeg izvještaja o izvršenju financijskog plana,
* izrađuje i predaje financijske izvještaje sukladno važećim propisima kojima je uređeno predavanje financijskih izvještaja u sustavu proračuna,
* daje upravljačkom tijelu na usvajanje godišnje financijske izvještaje,
* određuje osobu ovlaštenu za potpisivanje financijske dokumentacije,
* sastavlja izjavu o fiskalnoj odgovornosti u skladu sa propisima
* podnosi izviješća o poslovanju Centra Upravnom vijeću
* izvršava odluke Upravnog vijeća,
* prisustvuje sjednicama Upravnog vijeća i sudjeluje u radu bez prava odlučivanja,
* podnosi prijedloge/mišljenja Upravnom vijeću za odluke iz njihove nadležnosti,
* komunicira u ime Centra sa svim nadležnim upravnim tijelima iz djelatnosti Centra,
* surađuje s nadležnim upravnim odjelima Osnivača te im dostavlja usvojene godišnje planove i programe rada, izvješća o radu i druge akte bitne za suradnju između Centra i Osnivača,
* organizira i vodi stručni rad,
* prati rad stručnih radnika i daje ocjenu njihove stručne uspješnosti,
* brine se o poslovnom prostoru i opremi Centra te tekućim troškovima,
* brine se o ugledu Centra,
* odlučuje o pravima i obvezama radnika iz radnog odnosa.

(3) Ravnatelj obavlja i druge poslove koji po prirodi stvari spadaju u djelatnost Centra ili su u vezi s djelatnosti.

(4) Ravnatelj je odgovoran za zakonitost poslovanja i stručni rad Centra.

**Članak 30.**

(1) Upravno vijeće dužno je razriješiti ravnatelja i prije isteka mandata na koji je imenovan ako:

* sam zahtjeva,
* nastane neki od razloga koji po posebnim propisima kojima se uređuje radni odnos dovede do prestanka ugovora o radu,
* je nastupila zapreka propisana u Zakonu o socijalnoj skrbi,
* ravnatelj bez opravdanog razloga ne provodi program rada Centra koji je donijelo Upravno vijeće,
* ravnatelj u svojem radu krši pozitivne propise i opće akte Centra ili bez opravdanog razloga ne izvršava odluke Upravnog vijeća ili postupa u suprotnosti s njima,
* ravnatelj svojim nesavjesnim ili nepravilnim radom prouzroči štetu Centru u većem obimu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju registrirane djelatnosti,
* je nalazom inspekcije ustanovljena teža povreda pozitivnih propisa i općih akata Centra ili su utvrđene veće nepravilnosti u radu.

(2) Prije donošenja odluke o razrješenju, Upravno vijeće je dužno obavijestiti ravnatelja o svojoj namjeri i dati mu mogućnost da se pismeno i usmeno izjasni.

**Članak 31.**

Protiv odluke o razrješenju, ravnatelj ima pravo u roku 15 dana od dana primitka tužbom tražiti zaštitu svojih prava, ako smatra da je povrijeđen propisani postupak ili da nisu postojali razlozi za razrješenje.

**Članak 32.**

U slučaju razrješenja ravnatelja prije isteka mandata, do imenovanja ravnatelja na temelju natječaja, Upravno vijeće imenuje vršitelja dužnosti ravnatelja, najduže do godinu dana.

**3. Stručno vijeće**

**Članak 33.**

(1) Centar ima Stručno vijeće koje čine svi stručni radnici.

(2) Stručno vijeće raspravlja i daje ravnatelju i Upravnom vijeću Centra mišljenja i prijedloge:

* stručnim pitanjima koja se odnose na djelatnost Centra,
* o utvrđivanju programa stručnog rada Centra,
* o potrebi stručnog usavršavanja stručnih radnika,
* o utvrđivanju godišnjeg plana i programa rada Centra te prati njegovo ostvarivanje,
* na Pravilnik o radu komisije za prijam i otpust korisnika,
* o ustroju Centra i osnivanju podružnica.

**Članak 34.**

(1) Stručno vijeće ima predsjednika kojeg stručni radnici biraju neposredno javnim glasanjem.

(2) Član vijeća je imenovan za predsjednika ako za njega glasa većina ukupnog broja zaposlenih stručnih radnika.

(3) Mandat predsjednika traje četiri godine.

(4) Predsjednik stručnog vijeća dužan je sudjelovati u radu Upravnog vijeća bez prava glasa kada se raspravlja o poslovima iz članka 33. stavka 2. ovog Statuta.

**Članak 35.**

Stručno vijeće donosi Poslovnik o radu stručnog vijeća kojim se uređuje način rada.

**4. Komisija za prijam i otpust korisnika**

**Članak 36.**

(1) Kao stalno stručno i savjetodavno tijelo Centra osniva se Komisija za prijam i otpust korisnika koju čine: edukator rehabilitator, psiholog, fizioterapeut, medicinska sestra.

(2) Način rada Komisije utvrđen je Pravilnikom o radu Komisije za prijam i otpust korisnika koji donosi Upravno vijeće uz mišljenje Stručnog vijeća.

(3) Pravilnikom se utvrđuju uvjeti za stjecanje prava na korištenje usluga Centra, postupak ostvarivanja prava, participacija korisnika u cijeni koštanja usluga, te druga pitanja značajna za ostvarivanje prava i obveza korisnika.

**VIII. IMOVINA I FINANCIJSKO POSLOVANJE CENTRA**

**Članak 37.**

(1) Imovinu Centra čine stvari, prava i novčana sredstva.

(2) Imovinu Centra čine sredstva za rad koja su pribavljena od Osnivača, stečena pružanjem usluga i prodajom proizvoda ili su pribavljena iz drugih izvora.

(3) Sredstva za financiranje djelatnosti Centar ostvaruje iz:

- proračuna Osnivača i drugih JLS

- državnog proračuna

- proračuna Istarske županije

- uplata korisnika usluga

- darova fizičkih i pravnih osoba

- zakonom dopuštenih sredstava

(4) Centar ne može bez suglasnosti najmanje 2/3 Osnivača steći, otuđiti ili opteretiti imovinu čija je pojedinačna vrijednost veća od 66.360,00 eura bez PDV-a.

(5) Ukoliko Centar u obavljanju djelatnosti ostvari dobit, ista se može iskoristiti isključivo za obavljanje i razvoj njegove djelatnosti.

**Članak 38.**

Sredstvima iz čl. 37. st.3. Statuta osigurava se podmirenje:

* rashoda poslovanja,
* rashoda za nabavu nefinancijske imovine,
* izdataka za financijsku imovinu i otplate zajmova.

**Članak 39.**

(1) Financijsko poslovanje Centra obavlja se u skladu sa zakonom i drugim propisima.

(2) Financijsko poslovanje Centra obuhvaća sastavljanje financijskog plana, ostvarivanje prihoda i izvršavanje rashoda, vođenje knjigovodstva i evidencije o financijskom poslovanju i sredstvima Centra, te sastavljanje periodičnih i godišnjih izvještaja.

**Članak 40.**

(1) Financijski plan izrađuje se na temelju godišnjeg programa rada, a sadrži plan za proračunsku godinu i projekciju za sljedeće dvije godine, te opći i posebni dio i obrazloženje financijskog plana.

(2) Financijski plan predlaže ravnatelj, a donosi Upravno vijeće prije početka godine na koju se plan odnosi.

(3) Prihodi i rashodi za obavljanje djelatnosti utvrđuju se financijskim planom Centra.

**Članak 41.**

(1) Ravnatelj Centra je odgovoran za provođenje i izvršavanje financijskog plana.

(2) Sve financijske dokumente, naloge za isplatu i provedbu platnog prometa potpisuje ravnatelj ili osoba koju on ovlasti.

(3) Centar po isteku kalendarske godine donosi godišnje financijsko izvješće te ga predaje sukladno važećim propisima kojima je uređeno predavanje financijskih izvještaja u sustavu proračuna.

(4) Godišnje financijsko izvješće ravnatelj Centra podnosi Upravnom vijeću na usvajanje.

(5) Godišnje financijsko izvješće Centar je dužan dostaviti Osnivačima.

**IX. STATUT I OPĆI AKTI**

**Članak 42.**

(1) Centar ima Statut i druge opće akte.

**1**. Upravno vijeće donosi:

* Statut i izmjene i dopune statuta - uz prethodnu suglasnost Osnivača,
* Pravilnik o radu - uz prethodnu suglasnost Osnivača,
* Pravilnik o unutarnjem ustrojstvu i sistematizaciji radnih mjesta - uz prethodnu suglasnost Osnivača,
* Poslovnik o radu Upravnog vijeća,
* Pravilnik o unutarnjem nadzoru,
* Pravilnik o radu komisije za prijam i otpust korisnika - uz mišljenje Stručnog vijeća
* Etički kodeks

**2**. Ravnatelj, uz prethodnu suglasnost Upravnog vijeća donosi:

* Pravilnik o kućnom redu
* Pravilnik o zaštiti od požara
* Pravilnik o zaštiti na radu
* Pravilnik o jednostavnoj nabavi
* druge opće akte utvrđene Zakonom, ovim Statutom i drugim propisima

(2) Svi opći akti objavljuju se na oglasnoj ploči i mrežnim stranicama Centra u roku od tri dana od dana donošenja, a stupaju na snagu osmog dana od dana objavljivanja na oglasnoj ploči i mrežnim stranicama Centra.

(3) lznimno, kad je to propisano općim aktom i ako postoje opravdani razlozi, opći akt stupa na snagu dan nakon dana objave na oglasnoj ploči i mrežnim stranicama Centra.

**Članak 43.**

(1) Prijedlog izmjena i dopuna Statuta, Pravilnika o radu i Pravilnika o unutarnjem ustrojstvu i sistematizaciji radnih mjesta daje ravnatelj ili postupak samostalno pokreće Upravno vijeće.

(2) Osnivači su obvezni odgovoriti na zahtjev za davanje suglasnosti na izmjene i dopune gore navedenih općih akata u roku od 30 dana od dana primitka zahtjeva.

(3) Smatra se da su osnivači dali suglasnost, ako se u roku od 30 dana pozitivno izjasnilo najmanje 2/3 osnivača.

(4) Protekom roka od 30 dana, smatra se da su osnivači dali prešutnu suglasnost.

(5) Statut stupa na snagu osmog dana od dana objave na oglasnoj ploči i mrežnim stranicama Centra, a u izuzetnim slučajevima, ako tako odluči Upravno vijeće, dan nakon dana objave na oglasnoj ploči i mrežnim stranicama Centra.

(6) Ravnatelj Centra dužan je u roku 8 dana od dana donošenja dostaviti Statut/izmjene i dopune, nadležnim odjelima svih Osnivača.

(7) Tumačenje Statuta daje Upravno vijeće, kao i svih drugih akata čije je donošenje u njegovoj nadležnosti.

(8) Tumačenje općih akata koje donosi ravnatelj, u njegovoj je nadležnosti.

(9) Opći akti Centra kojima se uređuju pojedina pitanja iz djelatnosti Centra, a za čije je donošenje potrebna prethodna suglasnost Osnivača, smatraju se donesenim ako je suglasnost dobivena od najmanje 2/3 Osnivača.

**X. NADZOR NAD RADOM**

**Članak 44.**

Nadzor nad radom Centra obuhvaća nadzor koji je propisan pozitivnim propisima i unutarnji nadzor koji je propisan Pravilnikom o unutarnjem nadzoru.

**XI. JAVNOST RADA**

**Članak 45.**

(1) Rad Centra je javan.

(2) Centar je dužan pravodobno i istinito obavještavati javnost o obavljanju svoje djelatnosti u javnim medijima, putem periodičnih publikacija, biltena i izvještaja.

(3) Centar je dužan u primjernom roku odgovoriti zahtjevu sredstava javnog informiranja i omogućiti uvid u svoju djelatnost.

(4) Samo ravnatelj Centra ili osoba koju on ovlasti, može davati izjave u ime i o Centru u sredstvima javnog informiranja.

(5) Centar je dužan javnost informirati o uvjetima i načinu pružanja usluga iz svoje djelatnosti.

(6) Centar može uskratiti informaciju javnosti samo ako je ona određena kao poslovna tajna, te kada se odnosi na osobne podatke fizičkih osoba.

**XII. POSLOVNA I PROFESIONALNA TAJNA**

**Članak 46.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenoj osobi bilo protivno poslovanju ili bi štetilo njegovom poslovnom ugledu, odnosno interesu i ugledu zaposlenih i korisnika.

**Članak 47.**

(1) Poslovnom tajnom smatraju se:

* dokumenti koje ravnatelj proglasi poslovnom tajnom,
* podaci koje je nadležno tijelo kao povjerljivo priopćilo Centru,
* mjere i način postupanja u slučaju izvanrednih okolnosti,
* plan fizičkog i tehničkog osiguranja objekta u kojem Centar posluje,
* dokumenti koji se odnose na obranu,
* drugi dokumenti koje ravnatelj ili Upravno vijeće proglase tajnim.

(2) Na dokumentu koji je poslovna tajna, ravnatelj u gornjem desnom uglu stavlja oznaku „poslova tajna“ i isto ovjerava svojim potpisom i datum.

**Članak 48.**

Profesionalnom tajnom smatraju se sve činjenice koje zaposleni u Centru u svom radu saznaju o obiteljskom, zdravstvenom stanju korisnika, a čijim bi iznošenjem mogli povrijediti privatnost korisnika.

**Članak 49.**

(1) O poslovnoj i profesionalnoj tajni skrbi ravnatelj.

(2) Povreda čuvanja poslovne i profesionalne tajne predstavlja težu povredu radne obveze kažnjive prema odredbama propisa kojim je uređen radni odnos.

**XIII. ZAŠTITA I UREĐENJE ŽIVOTNOG OKOLIŠA**

**Članak 50.**

(1) Centar samostalno i u suradnji s drugim nadležnim tijelima aktivno sudjeluje u zaštiti unapređenja čovjekovog okoliša.

(2) Stručni radnici dužni su u provođenju programa rada posvetiti pozornost korisnicima u vezi s očuvanjem okoliša.

**XIV. ZAVRŠNE ODREDBE**

**Članak 51.**

Danom stupanja na snagu ovog Statuta prestaje važiti Statut donesen dana 01.12.2014. godine koji je na snazi od 27. svibnja 2015. godine (Urbroj: 341-01-6/15), njegove Izmjene i dopune od 25. ožujka 2019. godine na snazi od 19. lipnja 2019. godine (Urbroj: 343-04-10/19), Pročišćeni tekst Statuta od 24. lipnja 2019. godine (Urbroj: 739-04-9/19), njegove Izmjene i dopune od 31.01.2023. godine (Urbroj: 81-04-10/23) na snazi od 21. srpnja 2023. godine i Pročišćeni tekst Statuta od 13.07.2023. (Urbroj: 813-04-10/23) na snazi od 21. srpnja 2023. godine.

**Članak 52.**

(1) U slučaju da su opći akti određeni ovim Statutom u suprotnosti s njegovim sadržajem, do njihovih izmjena primjenjuje se Statut.

(2) Opći akti koji su suprotni Statutu, imaju se usuglasiti s njim u roku od 60 dana od njegovog stupanja na snagu.

**Članak 53.**

(1) Prikupljanje, obrada, korištenje, pohrana i zaštita osobnih podataka fizičkih osoba u Centru, kao voditelja obrade, ima se provoditi u skladu s Uredbom (EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podataka, Zakona o provedbi Opće uredbe o zaštiti podataka (NN broj 42/2018) od 9. svibnja 2018.godine i s tim u svezi ostalim propisima.

(2) Centar, kao voditelj obrade dužan je osigurati i provesti zakonom propisane poslove i postupanja radi valjane i zakonite primjene prethodnim stavkom navedenih propisa.

URBROJ: 251-04-10/25

U Puli, 13.02.2025.

Upravno vijeće

Predsjednica Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Elvira Krizmanić Marjanović

Osnivači Centra daju Zaključak o prethodnoj suglasnosti na prijedlog Statuta:

**1. GRAD BUJE** - **BUIE**

**2. GRAD BUZET**

**3. GRAD LABIN**

**4. GRAD NOVIGRAD** - **CITTANOVA**

**5. GRAD PAZIN**

**6. GRAD POREČ - PARENZO**

**7**. **GRAD PULA – POLA**

**8**. **GRAD ROVINJ - ROVIGNO**

**9. GRAD UMAG - UMAGO**

**10. GRAD VODNJAN - DIGNANO**

**11**. **OPĆINA MEDULIN**

**12. OPĆINA VRSAR** – **ORSERA**

Ovaj Statut je objavljen na oglasnoj ploči i mrežnoj stranici Centra dana \_\_\_\_\_\_\_\_\_\_\_\_\_2025. godine, a stupio je na snagu dana \_\_\_\_\_\_\_\_\_\_\_ 2025. godine.

Ravnateljica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Loretta Morosin, mag.rehab.educ.

****

**Obrazloženje**

**Pravna osnova:**

Pravna osnova za donošenje predložene Odluke su Statut Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24), Zakon o ustanovama („Narodne novine“, broj 76/93, 29/97, 47/99, 35/08, 127/19 i 151/22) Zakon o socijalnoj skrbi („Narodne novine“, broj 18/22, 46/22, 119/22, 71/23 i 156/23) i Statut Dnevnog centra za rehabilitaciju Veruda – Pula, Centro Diurno di Riabilitazione Veruda – Pola.

Člankom 41. stavak 1. podstavak 8. Statuta Grada Poreča-Parenzo određeno je da Gradsko vijeće, između ostalih poslova taksativno navedenih u ovom članku, obavlja i druge poslove koji su mu stavljeni u djelokrug zakonom i Statutom.

Sukladno članku 54. stavku 1. Zakona o ustanovama, Statut ustanove donosi Upravno vijeće ustanove uz prethodnu suglasnost osnivača ustanove, ako zakonom ili aktom o osnivanju nije drugačije određeno.

Člankom 211. Zakona o socijalnoj skrbi određeno je da Statut, pravilnik o radu i pravilnik o unutarnjoj sistematizaciji donosi upravno vijeće, uz prethodnu suglasnost osnivača.

Članak 23. i Članak 42. Statuta Dnevnog centra za rehabilitaciju Veruda – Pula, Centro Diurno di Riabilitazione Veruda – Pola, određeno je da Upravno vijeće ustanove donosi Statut i njegove izmjene i dopune uz prethodnu suglasnost osnivača Dnevnog centra za rehabilitaciju Veruda – Pula, Centro Diurno di Riabilitazione Veruda – Pola.

**Ocjena stanja:**

Dnevni centra za rehabilitaciju Veruda – Pula, Centro Diurno di Riabilitazione Veruda – Pola. (dalje u tekstu: DCZR), zastupan po ravnateljici Loretti Morosin, obratio se Gradu Poreču-Parenzo, putem Upravnog odjela za društvene djelatnosti, 14. veljače 2025. godine s molbom da Grad Poreč-Parenzo, kao jedan od Osnivača ove ustanove, daje prethodnu suglasnost na Statut Dnevnog centra za rehabilitaciju Veruda – Pula, Centro Diurno di Riabilitazione Veruda – Pola (dalje u tekstu: Statut).

U obrazloženju DCZR navodi kako je važeći Statut Centra donijet, uz prethodnu suglasnost Osnivača Centra, 2014. godine, te je od trenutka donošenja imao dvije izmjene i dopune kao i dva utvrđena pročišćena teksta istog.

Obzirom da bi nove izmjene i dopune teksta koje je potrebno izvršiti bile već treće po redu, a s ciljem zadržavanja preglednosti i cjelovitosti Statuta kao temeljnog akta Ustanove, procijenjeno je da se pristupi izradi novog teksta Statuta. U tom smislu prijedlog novog Statuta sadrži nomotehničko usklađenje svih dosadašnjih izmjena i dopuna sadržanih u starom Statutu.

U sadržajnom smislu izmjene koje se predlažu novim tekstom Statuta odnose se na proširenje djelatnosti Centra uvođenjem nove socijalne usluge savjetovanja, navođenje dvojezičnih službenih imena gradova i općina Osnivača kao i na objavu općih akata, uz oglasnu ploču, i na mrežnim stranicama ustanove sukladno članku 56. Zakona o ustanovama („Narodne novine“, broj: 76/93, 29/97, 47/99, 35/08, 127/19 i 151/22) koji određuje da je javna ustanova dužna akt o osnivanju, statut te druge opće akti koji uređuju obavljanje njezine djelatnosti ili dijela djelatnosti koja se smatra javnom službom objaviti na svojim mrežnim stranicama na lako pretraživ način i u strojno čitljivom obliku.

Manji dio izmjena odnosi se proširenje pružanja usluge rane razvojne podrški i u obitelji korisnika, na postupak donošenja općih akata kojima se uređuju pojedina pitanja iz djelatnosti Centra, a za čije je donošenje potrebna prethodna suglasnost Osnivača te se uvodi i odredba u vezi rodne neutralnosti. Naime, propisi se moraju pisati rodno osjetljivim jezikom, tako da se koristi rodno neutralni oblik. Radi jasnoće, manjeg opterećenja i izbjegavanja nepotrebne duljine teksta propisa, posebnom odredbom dat će se određenje korištenja pojmova s rodnim značenjem.

**Osnovna pitanja koja treba urediti Odlukom:**

Predloženom Odlukom daje se suglasnost na Statut Dnevnog centra za rehabilitaciju Veruda – Pula, Centro Diurno di Riabilitazione Veruda – Pola, sukladno zakonskim odredbama te određivanju stupanja na snagu.

**Cilj donošenja Odluke:**

Cilj donošenja predložene Odluke je davanje suglasnost na Statut Dnevnog centra za rehabilitaciju Veruda – Pula, Centro Diurno di Riabilitazione Veruda – Pola, kojim bi se proširila djelatnost Centra, osigurala dvojezičnost službenih imena gradova i općina Osnivača te omogućila objava općih akata, uz oglasnu ploču, i na mrežnim stranicama Ustanove.

**Sredstva potrebna za ostvarenje Odluke:**

Za ostvarenje ove Odluke nisu potrebna posebna sredstva iz Proračuna Grada Poreča-Parenzo.